CELEX: 32019R0401
Language: sk
Date: 2018-12-19 00:00:00
Title: Delegované nariadenie Komisie (EÚ) 2019/401 z 19. decembra 2018, ktorým sa mení nariadenie (EÚ) č. 389/2013, ktorým sa zriaďuje register Únie (Text s významom pre EHP)

14.3.2019   
               
               
                  SK
               
               
                  Úradný vestník Európskej únie
               
               
                  L 72/4
               
            
         DELEGOVANÉ NARIADENIE KOMISIE (EÚ) 2019/401
         z 19. decembra 2018,
         ktorým sa mení nariadenie (EÚ) č. 389/2013, ktorým sa zriaďuje register Únie
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (1), a najmä na jej článok 19 ods. 3,
         keďže:
         
                     (1)
                  
                  
                     Systémom registrov sa zabezpečuje presné zúčtovanie transakcií podľa systému EÚ na obchodovanie s emisiami (EU ETS), ktorý bol zriadený smernicou 2003/87/ES, Kjótskym protokolom a rozhodnutím č. 406/2009/ES.
                  
               
                     (2)
                  
                  
                     V prípade potreby, a tak dlho, ako je to potrebné v záujme zabezpečenia environmentálnej integrity systému EU ETS, prevádzkovatelia leteckej dopravy a ostatní prevádzkovatelia v rámci systému EU ETS nesmú využívať kvóty vydané členským štátom, ktorý Európskej rade oznámil svoj zámer vystúpiť z Únie podľa článku 50 Zmluvy o Európskej únii (ZEÚ). Vzhľadom na rokovania podľa článku 50 ZEÚ a článku 12 ods. 3 písm. a) smernice 2003/87/ES by Komisia mala pravidelne posudzovať, či sa povoľuje využívanie kvót vydávaných členským štátom, v prípade ktorého dochádza k zániku povinností vzťahujúcich sa na prevádzkovateľov lietadiel a iných prevádzkovateľov, a to najmä vtedy, ak sa v danom členskom štáte ešte neprestalo uplatňovať právo Únie, alebo ak sa dostatočne zabezpečí, aby odovzdanie kvót prebehlo právne vynútiteľným spôsobom pred tým, ako sa v ňom prestanú uplatňovať predmetné zmluvy.
                  
               
                     (3)
                  
                  
                     V návrhu dohody o vystúpení Spojeného kráľovstva Veľkej Británie a Severného Írska z Európskej únie a Európskeho spoločenstva pre atómovú energiu (ďalej len „dohoda o vystúpení“) dohodnutom na úrovni vyjednávačov 14. novembra 2018 sa stanovuje prechodné obdobie a zabezpečuje sa, aby si prevádzkovatelia v Spojenom kráľovstve plnili svoje povinnosti stanovené v smernici 2003/87/ES, pokiaľ ide o ich emisie v rokoch 2019 a 2020. V prípade nadobudnutia platnosti dohody o vystúpení už nie je potrebné obmedzovať využívanie kvót, ktoré v uvedených rokoch vydal daný členský štát.
                  
               
                     (4)
                  
                  
                     Preto by sa do dňa nasledujúceho po dni, keď dôjde k uloženiu ratifikačných listín oboch strán dohody o vystúpení u generálneho tajomníka Rady, nemalo uskutočňovať žiadne označovanie kvót.
                  
               
                     (5)
                  
                  
                     Mali by sa zaviesť vhodné technické opatrenia s cieľom zabezpečiť účinnosť tohto nariadenia v čase jeho uplatňovania,
                  
               PRIJALA TOTO NARIADENIE:
         
            Článok 1
            V článku 41 nariadenia (ES) č. 389/2013 sa odsek 4 dopĺňa takto:
            
               
                  „4.   Odo dňa nasledujúceho po dni uloženia oboch ratifikačných listín týkajúcich sa dohody o vystúpení sa kvóty vytvorené na roky 2019 a 2020 neoznačia kódom krajiny za predpokladu, že sa v dohode ustanovujúcej dojednania o vystúpení daného členského štátu z Európskej únie vyžaduje súlad so smernicou 2003/87/ES v súvislosti s emisiami, ku ktorým došlo počas týchto rokov.“
               
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 19. decembra 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 275, 25.10.2003, s. 32.